Siela (grupė)

„Siela“ – Lietuvos gotikinio roko grupė, susikūrusi 1990 metais ir tebegyvuojanti iki šių dienų. „Siela“ tapo savo stiliaus pioniere Lietuvoje. Daugiau kaip du dešimtmečius gyvuojanti grupė išleido ne vieną kultinį albumą.

Bene didžiausiu „Sielos“ hitu galima vadinti kūrinį „Vėjas. Žvaigždė“, iš rinktinio albumo „Sielininkai“, kuris įrašytas kartu su Andrium Mamontovu ir 1996 metais buvo pasiekęs Nr.1 „Radiocentro“ populiariausių lietuviškų dainų sąraše.

Iki pirmosios vietos pavyko pakilti ir dainai „Gėlės užsimerkia“, 1997 metais išleistai albume „Tremtyje“. Tarp didžiausių grupės hitų yra kūriniai „Rudenio Dievas“, „Tavęs man reikėjo“, „Meilę skriaudžia dangus“. 2008-aisiais, daugiau nei po dešimties metų, grupei su kūriniui „Euforija“ vėl sugrįžo į populiariausių lietuviškų dainų sąrašus.

Muzikos kritikai „Sielos“ albumą „Euforija“ vadino geriausiu 2008 metų roko albumu Lietuvoje ir šiam įrašui negailėjo pagyrimų, pažymėdami jo kokybę, profesionalumą, platesnei auditorijai pritaikytą skambesį. 2009 m. „Siela“ buvo pakviesta groti „Radiocentro“ muzikos apdovanojimuose, kuriuose buvo tarp pretendentų metų roko ir metų veteranų nominacijose.

2010 metais grupė minėjo savo gyvavimo dvidešimtmetį ir ta proga lapkričio 13 d. surengė šventinį koncertą Vilniuje, į kurį susirinko per 600 žiūrovų. Tą pačią dieną prekyboje pasirodė jubiliejinis albumas „XX“, kuriame „Sielos“ dainas įrašė įvairūs Lietuvos atlikėjai (Andrius Mamontovas, Alina Orlova, „Lemon Joy“, „Thundertale“, „Mano Juodoji Sesuo“, "Diktatūra" ir kiti).

2011 m. „Siela“ surengė akustinį koncertą Šv. Kotrynos bažnyčioje Vilniuje ir jo pagrindu išleido vinilo plokštelę „Visa matanti akis“, kuriame buvo išleista ir iki tol niekur neskelbta daina „Provincija“. Į šį albumą nepatekę kūriniai 2013 metais buvo sudėti į butlegą „Pasaulio kraštas EP“.

2015 m. „Siela“ sugrįžo su naujomis dainomis ir balandžio mėnesį pristatė albumą „Širdis. Kryžius. Pasaga“ (albumo singlai – „1968“, „Ilguma. Platuma“, „Karma“). Dainoms „Ilguma. Platuma“ ir „1968“ buvo nufilmuoti vaizdo klipai. Metų pabaigoje viena ilgiausiai gyvuojančių Lietuvos roko grupių save tituluoti galinti „Siela“ Vilniaus menų fabrike „Loftas“ atšventė savo 25 metų sukaktį. Susirinkusiems žiūrovams „Siela“ atliko trijų dalių programą, kurioje nuskambėjo arti trisdešimt populiariausių ir naujų dainų iš visų grupės albumų. Koncertas buvo nufilmuotas LRT televizijos ir transliuotas 2016 m. gruodžio 17 d.

2016 metų pradžioje „Siela“ pateko tarp penkių pretendentų M.A.M.A. metų roko grupės/atlikėjo/atlikėjos nominacijoje.

 Nariai 
 Aurelijus Sirgedas – vokalas, akustinė gitara
 Darius Juodka – būgnai
 Aurimas Driukas – solo gitara
 Kostas Kriaučiūnas – gitara
 Bernardas Prušinskas – bosinė gitara

 Diskografija 
 „Vėtroje“, 2019, [CD]
„Širdis. Kryžius. Pasaga“, 2015 [CD]
 „Visa matanti akis“ (Akustinis koncertas Šv. Kotrynos bažnyčioje), 2011 [LP,MP3]
 „XX“ (rinktinis, įvairūs atlikėjai), 2010 [CD]
 „Euforija“, 2008 [CD]
 „Dali“, 2005 [CD]
 „Eldorado“ (virtualus albumas), 2000 [MP3,CDr]
 „Tavęs man reikėjo“, 1997 [MC,CDr]
 „Tremtyje“, 1997 [MC]
 „Sielininkai“ (rinktinis), 1995 [MC]
 „Už regėjimo lauko“, 1994 [MC,CD]
 „Juodo opiumo žemė“, 1993 [MC,CDr]
 „Prakeikimas“, 1991 [MC,CDr]
 „Vėjas nešantis naktį“, 1990 [MC,CDr]
Kiti leidiniai: „Pasaulio kraštas EP“ (official bootleg), 2013 [CD].

 Nuorodos 


 Daina Tavęs man reikėjo

Kategorija:Lietuvos roko atlikėjai
Kategorija:Gotikos atlikėjai